29. juuli hommikul hakkasime edasi Peshawari poole liikuma. Mr. Big tuli meid saatma, kuna Obaid magas veel. Sõita oli ca 160 km. Olime kokku leppinud, et ööbime 60 km enne Peshawari ühes kohas, kuhu Obaid ja Zafar on rajamas suurt vabaajakeskust. Looduslikult imekaunis paik, kus saavad kokku Kabuli ja Induse jõgi. Kuna jõed tulevad erinevatelt maastikelt, läheb mitu kilomeetrit enne, kui erinevat värvi veed segunevad. Kohalikud ütlevad siin, et kuidas saavad erinevad kultuurid  seguneda, kui veedki ei segune. Samas ei sega see neid kõrvuti eksisteerimast. Praegu on keskuses väike loomaaed ja mõni bangalo, kuid plaanid on suured. Looduskaunisse kohta suurte keskuste rajamine on alati kahe otsaga asi. Kui Disneyland püsti panna, kaob koha võlu, kui asi võssa lasta kasvada, pole sellest ka kellelgi kasu. Seega soovin ärimeestele kainet mõistust ja tasakaalukust planeerimisel.